Diari Oficial de la Generalitat Valenciana


Sumari del DOGV 5737, del 08-04-2008 (2008/4083)

DECRET 42/2008, de 4 d'abril, del Consell, pel qual es regula el Consell Valencià de Cooperació al Desenrotllament.
-------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2008/04/04/42/dof/vci/html**

### Dades del document

Número de DOGV
:   5737

Data del DOGV
:   08-04-2008

Secció del DOGV
:   I. DISPOSICIONS GENERALS

Número del document
:   2008/4083


Data del document
:   04-04-2008

Organisme emissor
:   Conselleria d'Immigració i Ciutadania

Tipus de document
:   Decret

Anàlisi jurídica

 Descriptors 

:   * Consell Valencià de Cooperació Al Desenvolupament
    * legislació
    * reglament intern
    * ajuda al desenvolupament

DECRET 42/2008, de 4 d'abril, del Consell, pel qual es regula el Consell Valencià de Cooperació al Desenrotllament. [2008/4083]  
La Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, establix el règim jurídic regulador de la cooperació al desenrotllament de la Generalitat i la resta d'entitats dependents d'esta, en el marc dels objectius i compromisos adoptats per la comunitat internacional i ratificats per Espanya.  
Esta llei, definix en la secció 2ª del capítol III els òrgans de coordinació i assessorament en matèria de cooperació al desenrotllament. Entre estos, crea el Consell Valencià de Cooperació al Desenrotllament, com a òrgan col·legiat superior de consulta i participació dels distints sectors implicats en l'àmbit d'actuació de la cooperació internacional al desenrotllament que actuen en la Comunitat Valenciana, establint la seua composició i funcions bàsiques, i atribuint la seua organització i funcionament al seu desplegament reglamentari.  
Per tant, este decret té com a objectiu regular la participació de les institucions i agents socials implicats en la cooperació valenciana com a entitats d'informació, consulta, assessorament i participació de les polítiques i accions del Consell en matèria de cooperació internacional al desenrotllament, a través del Consell Valencià de Cooperació al Desenrotllament, amb l'objectiu de contribuir a la transparència, l'eficàcia i l'impacte dels plans i programes que es posen en marxa en aplicació de la Llei de Cooperació al Desenrotllament de la Comunitat Valenciana, unint els esforços de tots els actors cap al desenrotllament sostenible dels grups més empobrits.  
Per tot el que antecedix, a proposta del conseller d'Immigració i Ciutadania, conforme amb el Consell Jurídic Consultiu de la Comunitat Valenciana, i amb la deliberació prèvia del Consell, en la reunió del dia 4 d'abril de 2008,  
DECRETE  
Article 1. Objecte i adscripció  
1. D'acord amb el que establix l'article 17 de la Llei 6/2007, de 9 de febrer, de la Generalitat, de Cooperació al Desenrotllament de la Comunitat Valenciana, el Consell Valencià de Cooperació al Desenrotllament és l'òrgan col·legiat superior de consulta i participació dels distints sectors i agents socials implicats en l'àmbit de la cooperació internacional al desenrotllament que actuen en la Comunitat Valenciana.  
2. El Consell està adscrit a la conselleria competent en matèria de cooperació al desenrotllament.  
Article 2. Funcions  
1. Són funcions del Consell Valencià de Cooperació al Desenrotllament les següents:  
a) Conéixer i informar les propostes de disposicions generals de la Generalitat en matèria de cooperació al desenrotllament.  
b) Informar el projecte del Pla director de la Cooperació Valenciana i els plans anuals.  
c) Conéixer els informes de revisió, seguiment o avaluació del Pla director i els documents de seguiment dels plans anuals, per a proposar les recomanacions oportunes.  
d) Elaborar, per iniciativa pròpia, informes, propostes i recomanacions per a la millora de la política de cooperació internacional al desenrotllament de la Generalitat.  
e) Sol·licitar consulta i assessorament de persones expertes o entitats qualificades en la matèria.  
f) Proposar mesures per a l'adequat compliment de les disposicions i recomanacions emanades dels organismes internacionals en matèria de cooperació al desenrotllament.  
g) Aquelles altres funcions que li assigne o encomane la conselleria competent en la matèria.  
2. Els informes del Consell seran de caràcter facultatiu, amb l'excepció dels informes assenyalats en el paràgraf a) i b) de l'apartat anterior, que tindran caràcter preceptiu, i amb l'eficàcia jurídica prevista en l'article 83.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. La conselleria competent en cooperació al desenrotllament aportarà tota la informació i documentació que el Consell necessite per al compliment de les seues funcions.  
Article 3. Composició  
1. El Consell Valencià de Cooperació al Desenrotllament està integrat per la presidència, la vicepresidència i 29 vocalies, a més d'una secretaria.  
2. La presidència del Consell correspondrà a la persona titular de la conselleria de la Generalitat amb competències en matèria de cooperació al desenrotllament. Exercirà les funcions següents:  
a) Ostentar la representació del Consell.  
b) Acordar la convocatòria de les sessions ordinàries i extraordinàries, així com la fixació de l'orde del dia.  
c) Presidir i alçar les sessions, moderar el desenrotllament dels debats i sotmetre les iniciatives i propostes a la consideració del Consell.  
d) Vetlar pel compliment de la normativa vigent i de les normes de funcionament intern.  
e) Visar les actes i els certificats dels acords del Consell.  
f) Quantes altres se li assignen pel present decret o en les normes de funcionament intern.  
3. La vicepresidència correspondrà a la persona titular de la Secretaria Autonòmica amb competències en matèria de cooperació al desenrotllament en la Generalitat. En cas de vacant, absència o malaltia de la presidència del Consell, esta serà substituïda per la vicepresidència i, si no n'hi ha, per la persona titular del centre directiu amb competències en matèria de cooperació al desenrotllament.  
4. Les vocalies es distribuiran de la manera següent:  
a) Cinc representants del Consell, amb el rang de director general o superior, un dels quals serà la persona titular del centre directiu de la Generalitat amb competències en matèria de cooperació al desenrotllament.  
b) Dos diputats o diputades de les Corts.  
c) Cinc representants de les organitzacions no governamentals de desenrotllament de la Comunitat Valenciana, entre ells la persona que ostente la presidència de la Coordinadora Valenciana d'organitzacions no governamentals de desenrotllament.  
d) Un representant de la Federació Valenciana de Municipis i províncies.  
e) Un representant del Fons Valencià per la Solidaritat.  
f) Dos representants de les universitats públiques i privades valencianes.  
g) Un representant del Comité Permanent d'Acció Humanitària de la Comunitat Valenciana.  
h) Dos representants de les organitzacions sindicals més representatives que tinguen competències en cooperació al desenrotllament.  
i) Dos representants de les organitzacions empresarials i d'economia social més representatives de la Comunitat Valenciana.  
j) Dos representants de les obres socials de les caixes d'estalvis amb domicili social en la Comunitat Valenciana.  
k) Un representant de la Fundació de la Solidaritat i el Voluntariat de la Comunitat Valenciana, en representació de les entitats promotores del voluntariat.  
l) Un representant del Centre d'Estudis per a la Integració Social i Formació d'Immigrants, en representació de les entitats promotores del codesenrotllament.  
m) Un representant de la Fundació dels Drets Humans de la Comunitat Valenciana.  
n) Tres persones expertes de reconegut prestigi en matèria de cooperació al desenrotllament.  
5. Els titulars de les vocalies seran nomenats per la presidència del Consell, a proposta de les entitats a les quals representen, a excepció de les vocalies a què es referixen les lletres a) i n) de l'apartat anterior, les quals seran proposades per la persona titular del centre directiu de la Generalitat amb competències en matèria de cooperació al desenrotllament.  
6. El Consell Valencià de Cooperació al Desenrotllament tindrà una secretaria, amb veu però sense vot, que exercirà una persona del centre directiu amb competències en matèria de cooperació al desenrotllament de la Generalitat, nomenada per la presidència del Consell, amb el nivell de direcció de servici o superior.  
7. El Consell disposarà d'una secretaria administrativa, que correspondrà a la unitat administrativa que tinga atribuïdes les funcions de secretariat administratiu dels òrgans col·legiats de la Generalitat.  
8. La presidència podrà invitar, a iniciativa pròpia o per petició de la mitat més un dels membres del Consell, a assistir a les reunions a les persones que, pel seu coneixement o experiència, es considere convenient la seua presència, en funció dels assumptes que s'han de tractar.  
Article 4. Mandat i cessament  
1. El mandat dels membres del Consell que no ho siguen per raó del seu càrrec serà de quatre anys, a partir de la data del seu nomenament. Així mateix, continuaran desenrotllant les seues funcions fins a la presa de possessió dels nous membres que els substituïsquen. El mandat serà renovable per un període de la mateixa duració.  
2. La pertinença al Consell Valencià de Cooperació al Desenrotllament en representació tant de les Administracions Públiques com de les altres entitats que ho siguen per raó del càrrec en virtut del qual van ser proposats i nomenats, estarà supeditada a la permanència en este.  
3. En cas d'absència, malaltia o una altra causa justificada, els vocals podran ser substituïts, respectivament, per un suplent designat per les institucions i entitats a què representen, a excepció de les persones expertes. El seu nomenament seguirà el mateix procediment assenyalat en l'article anterior.  
4. El cessament dels membres del Consell tindrà lloc per expiració del termini del seu mandat, sense perjudici del que disposa l'apartat 1, per renúncia acceptada per la presidència del Consell, per incapacitat declarada per resolució judicial ferma, per defunció, o a petició de la institució o entitat a què representen. El mandat del nou membre completarà, fins a esgotar-lo, el mandat del membre cessat.  
Article 5. Funcionament  
1. El Consell Valencià de Cooperació al Desenrotllament es reunirà en sessió ordinària, almenys, dos vegades a l'any, i en sessió extraordinària quan així ho acorde la presidència o quan ho sol·licite un nombre de membres que represente, almenys, una tercera part del Consell.  
2. Per a la constitució vàlida del Consell es necessitarà un quòrum mínim d'assistència de la mitat més un de tots els seus components. La seua convocatòria es cursarà amb una antelació mínima de 5 dies hàbils. A la convocatòria se li adjuntarà l'orde del dia dels assumptes que s'han de tractar, l'acta de la reunió anterior i es comunicaran les persones invitades a les quals es referix l'article 3.8 del present decret.  
3. Per motius d'urgència i d'una manera prou raonada, la presidència podrà convocar els òrgans en un termini mínim de dos dies, sempre que tots els membres del Consell hagen rebut la convocatòria amb la justificació raonada de la urgència.  
4. Els acords es prendran per majoria simple dels membres presents. La presidència tindrà vot de qualitat en cas d'empat.  
5. El Consell podrà constituir comissions o grups de treball amb caràcter permanent o per a la realització de tasques específiques. En la composició de les dites comissions o grups de treball ha de respectar-se la proporcionalitat entre els membres del Consell pertanyents a les administracions públiques i els sectors i agents socials.  
6. En tot allò no previst en el present decret i en les normes de funcionament intern que si és el cas establisca el Consell, este es regirà subsidiàriament per allò que s'ha establit per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En tot cas, les normes de funcionament intern han de ser aprovades pel vot de la majoria absoluta dels membres del Consell.  
7. Les persones pertanyents al Consell no percebran cap tipus de retribució per l'exercici de les seues funcions.  
Article 6. Suport tècnic i financer  
1. El suport tècnic necessari per al funcionament del Consell anirà a càrrec del personal adscrit o contractat pel centre directiu amb competències en matèria de cooperació al desenrotllament de la Generalitat.  
2. La Generalitat assegurarà el suport financer del Consell Valencià de Cooperació al Desenrotllament.  
Disposicions addicionals  
Primera. Constitució del Consell Valencià de Cooperació al Desenrotllament  
El Consell Valencià de Cooperació al Desenrotllament es constituirà per primera vegada dins del termini de tres mesos des de l'entrada en vigor del present decret.  
Segona. Inscripció en el Registre d'Agents de la Cooperació Internacional al Desenrotllament de la Comunitat Valenciana  
Transcorregut un any des de l'entrada en vigor del reglament que regule el Registre d'Agents de la Cooperació Internacional al Desenrotllament de la Comunitat Valenciana, les entitats que pertanguen al Consell Valencià de Cooperació al Desenrotllament i que figuren en l'article 3.4.c) del present decret, hauran d'estar inscrites en este registre.  
Disposició derogatòria  
Única. Derogació genèrica  
Queden derogades totes les normes del mateix rang o d'un rang inferior que contradiguen o s'oposen al que disposa este decret.  
Disposicions finals  
Primera. Habilitació per al desplegament i execució  
S'autoritza el conseller competent en matèria de cooperació al desenrotllament per a dictar les disposicions necessàries per al compliment i desenrotllament del que disposa el present decret.  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
València, 4 d'abril de 2008  
El president de la Generalitat,  
FRANCISCO CAMPS ORTIZ  
El conseller d'Immigració i Ciutadania,  
RAFAEL BLASCO CASTANY


Còpia Permalink ELI